หุ้นยุโรปปิดลบ ตลาดผิดหวังข้อมูลเศรษฐกิจยูโรโซน-สหรัฐฯ
ตลาดหุ้นยุโรปปิดลบเมื่อคืนนี้ (15 ส.ค.) เนื่องจากนักลงทุนวิตกกังวลต่อข้อมูลเศรษฐกิจที่อ่อนแอของสหรัฐและยูโรโซน ซึ่งรวมถึงยอดค้าปลีกของสหรัฐที่ทรงตัวในเดือนก.ค. และผลิตภัณฑ์มวลรวมภายในประเทศ (GDP) ของกลุ่มยูโรโซนที่ชะลอตัวลงในไตรมาส 2 
16 ส.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 ปรับตัวลง 0.2% ปิด (15 ส.ค.) ที่ 346.09 จุด, ดัชนี CAC-40 ตลาดหุ้นฝรั่งเศสปิดที่ 4,497.86 จุด ลดลง 2.33 จุด หรือ -0.05%, ดัชนี DAX ตลาดหุ้นเยอรมันปิดที่ 10,739.21 จุด เพิ่มขึ้น 25.78 จุด หรือ +0.24% และดัชนี FTSE 100 ตลาดหุ้นลอนดอนปิดที่ 6,941.19 จุด เพิ่มขึ้น 25.17 จุด หรือ +0.36%
ตลาดหุ้นยุโรปอ่อนแรงลงหลังจากกระทรวงพาณิชย์สหรัฐเปิดเผยว่า ยอดค้าปลีกเดือนก.ค.ไม่เปลี่ยนแปลงจากเดือนมิ.ย. ซึ่งผิดไปจากที่นักเศรษฐศาสตร์ส่วนใหญ่คาดการณ์ไว้ก่อนหน้านี้ว่าจะเพิ่มขึ้น 0.4% หลังจากที่ปรับตัวขึ้นมา 3 เดือนติดต่อกัน ด้านสำนักงานสถิติแห่งสหภาพยุโรป หรือยูโรสแตท เปิดเผยว่า ผลิตภัณฑ์มวลรวมภายในประเทศ (GDP) ไตรมาส 2/2559 ของกลุ่มยูโรโซน ขยายตัวเพียง 0.3% ซึ่งชะลอตัวลงจากไตรมาสแรกที่มีการขยายตัว 0.6%
หุ้น A.P. Moller-Maersk ซึ่งเป็นผู้ให้บริการด้านการขนส่งทางเรือของเนเธอร์แลนด์ ร่วงลง 3.1% หลังจากบริษัทเปิดเผยกำไรลดลงในไตรมาส 2 อย่างไรก็ตาม หุ้นกลุ่มพลังงานดีดตัวขึ้นตามราคาน้ำมัน โดยหุ้นทุลโลว์ ออยล์ พุ่งขึ้น 4.2% หุ้นเอเมค ฟอสเตอร์ วีลเลอร์ ทะยานขึ้น 3.2% และหุ้นกัลป์ เอเนอร์จี ปรับขึ้น 1.6%